**Retningslinjer for MRSA-positive patienter og personale på**

**Institut for Odontologi og Oral Sundhed**

adapteret med tilladelse fra lektor Tove Larsen, Odontologisk Institut, København

**MRSA-positive patienter**

Hvis patienter oplyser, de er MRSA-positive (vi skal ikke spørge aktivt), spørges til

* Er patienten bærer eller har en aktiv MRSA-infektion, og i givet fald hvilken type (hud/sår, luftveje)
* Er patienten behandlet og efterfølgende kontrolpodet for MRSA og med hvilket resultat (skriftlig dokumentation skal foreligge)

Alle oplysninger vedrørende MRSA skal journaliseres.

**Håndtering**

1. Hvis der foreligger negativ kontrolpodning (én er tilstrækkelig) behandles patienten som øvrige patienter.
2. Hvis der IKKE foreligger negativ kontrolpodning:

* Nye patienter uden akut behandlingsbehov skrives op til behandling efter kontrolpodning
* Nye patienter med akut behandlingsbehov behandles på visitten/kirurgisk afdeling efter nedenstående retningslinjer
* Patienter, der allerede er i behandling, behandles efter nedenstående retningslinjer. Hvis det drejer sig om patienter i studenterbehandling overføres patienten til behandling på specialklinikken uden ekstra beregning. Om muligt kan den studerende deltage i/assistere ved behandlingen

**Retningslinjer for behandling af MRSA-positive patienter**

Når du skal behandle en MRSA-positiv patient, skal du henvende dig til en af følgende kontaktpersoner, der udleverer materialer fra MRSA-skab og instruerer dig om de særlige retningslinjer:

* Susie Holbech, tlf. 871 67426 – 2899 2077
* Lillian Hansen tlf. 871 6 8285 – 28992257
* Dorte Skov tlf. 871 67086
* Jette Mortensen tlf. 871 67086

**Korrekt håndhygiejne er den vigtigste faktor til at forebygge spredning af MRSA**

**Supplerende retningslinjer** (ud over de generelle infektionshygiejniske retningslinjer):

* Behandlingen foregår **om muligt på separat/mindre klinik**
* Behandlingen **assisteres af klinikassistent**, der henter materialer på gangen, evt. assisterer ved stolen og røntgen, rengør og overfladedesinficerer evt. røntgenrum og klinik efter behandlingen, indsamler affald, og afleverer og håndterer instrumenter/udstyr til flergangsbrug i skyllerum
* MRSA-inficerede/koloniserede sår skal være dækket af en ren tætsluttende forbinding.

**Personlige værnemidler:**

* Medicinske **engangshandsker** og væskeafvisende **overtrækskittel med lange ærmer** (fås på KOP), der slutter tæt ved håndleddene, anvendes ved al direkte kontakt med patienten (inkl. hudkontakt), instrumenter, udstyr og inventar, som har været i kontakt med patienten, samt affald fra behandlingen. Dette gælder altså både behandler og klinikassistent ved stolen og under efterfølgende oprydning, rengøring, desinfektion og håndtering af instrumenter
* Ved behandling af patienter med luftvejsinfektion med MRSA anvendes **kirurgisk maske/mundbind**

**Rengøring og desinfektion**

* Røntgenfotografering foregår om muligt på lokal klinik. Ikke afdækkede områder i røntgenrum rengøres og overfladedesinficeres med ethanol (70-85%) umiddelbart efterfølgende
* Efter behandling udføres først rengøring og derefter overfladedesinfektion med ethanol (70-85%) af unit og alle overflader på klinikken/i den berørte behandlingsenhed (ikke gang og venteværelse)
* Instrumenter og udstyr anvendt under behandlingen bringes til skyllerum og placeres i opvaskemaskine af den assisterende klinikassistent (iført overtrækskittel og handsker) – herefter behandles instrumenter mv. som vanligt
* Almindeligt affald samt overtrækskittel og handsker bortskaffes som almindelig dagrenovation umiddelbart efter behandlingen

**MRSA-positivt personale**

Personale, herunder studerende, der har fået påvist MRSA, skal oplyse arbejdsgiver herom.

Personale med MRSA-bærertilstand må som hovedregel møde på arbejde, når de har startet behandling for MRSA og har modtaget instruktion om hygiejniske forholdsregler. Der må dog ikke være symptomer på akut sygdom som luftvejsinfektion, sår eller bylder.

**Personale der har været i en risikosituation for smitte med MRSA**

Personale, herunder studerende, med arbejde på Tandlægeskolens klinikker, der har været i en risikosituation for MRSA, undersøges for MRSA hurtigst muligt efter, at det er konstateret.

Undersøgelsen foretages af vedkommendes egen læge. Som hovedregel kan personale fortsætte arbejdet, mens der afventes podesvar.

Til relevante risikosituationer hører

* indlæggelse på hospital i udlandet (uden for Norden)
* at man bor sammen med dokumenteret MRSA-positiv person
* arbejde, herunder studie- og praktikophold, med patientkontakt på klinikker og institutioner i udlandet uden for Norden

Udenlandsk personale (eksklusiv Norden), der skal have patientkontakt, anbefales undersøgt for MRSA (og behandlet for evt. MRSA-bærertilstand) i hjemlandet.

For Institut for Odontologi og Oral Sundhed indebærer dette, at udvekslingsstuderende og andre fra udlandet, der skal arbejde på klinikkerne, undersøges for MRSA inden ankomst. Danske udvekslingsstuderende undersøges for MRSA ved hjemkomst. Tilsvarende gælder for tandlæger, studerende og andre, der har været udenlands med Tandsundhed uden Grænser eller i anden sammenhæng har arbejdet med patienter i udlandet (eksklusiv Norden).

**Yderligere information** kan findes i:

Sundhedsstyrelsen. Vejledning om forebyggelse af spredning af MRSA. 2. udgave 2012 (www.sst.dk)

Statens Serum Institut. Central Enhed for Infektionshygiejne. Bilag 4. [Infektionshygiejniske retningslinjer: Klinikker, herunder tandlægeklinikker](http://www.ssi.dk/Smitteberedskab/Infektionshygiejne/Retningslinjer/Supplerende%20infektionshygiejniske%20retningslinjer/~/media/Indhold/DK%20-%20dansk/Smitteberedskab/Infektionshygiejne/PDF/Bilag/MRSA%20Bilag%204%20Klinikker%20herunder%20tandlægeklinikker.ashx). 2012 (www.ssi.dk)